Salomon Flohr

Salomon Flohr, tiež Salo Flohr,  (* 21. november 1908, Horodenka, Poľsko (dnes Ukrajina) – † 18. júl 1983, Moskva) bol česko-slovenský a sovietsky šachista židovského pôvodu, od roku 1950 medzinárodný veľmajster.

Život 
Salomon Flohr pochádzal z rodiny chudobného židovského obchodníka. Počas prvej svetovej vojny sa rodina presťahovala na Moravu. Do konca vojny mu zomreli rodičia a osem z deviatich súrodencov. Prvé povojnové roky prežíval v rôznych sirotincoch v Česku. V roku 1924 sa presťahoval do Prahy. Bol zamestnaný v obchode a stal sa šachovým novinárom. Po dosiahnutí prvých šachových úspechov sa stal profesionálom. Keďže bol židovského pôvodu, po Mníchove 1938 emigroval z ČSR a istý čas žil v Nórsku. Po prepadnutí Nórska nacistickým Nemeckom v roku 1940 musel znovu ujsť. Do Petrohradu sa mu podarilo preplaviť iba pár hodín pred tým, ako bolo Oslo obsadené Nemcami. V roku 1942 získal štátne občianstvo ZSSR. Po vojne sa už do Česko-Slovenska nevrátil, hoci ho ešte mnohokrát navštívil.

Salomon Flohr patril v 30. rokoch 20. storočia medzi najlepších svetových šachistov. Na začiatku kariéry hral ostrý kombinačný šach, no keď sa stal šachovým profesionálom, jeho hra sa od základu zmenila. Hral prevažne pozične, s dôrazom na bezpečnosť, s výbornou technikou hry. Po vojne si vyslúžil povesť "remízového kráľa". Bol tiež vynikajúci šachový komentátor. Písal šachové knihy, bol autorom množstva článkov vo viacerých šachových časopisov. Ich výber vyšiel v roku 1986 aj knižne (v ruštine). Pôsobil aj ako medzinárodný šachový rozhodca. Bol hlavným rozhodcom na šachovej olympiáde vo Varne 1962, v Nice 1974 a na rôznych iných podujatiach. Zomrel 18. júla 1983 v Moskve.

Šachová kariéra

Medzivojnové obdobie 
Salomon Flohr začal hrať šach po svojom príchode do Prahy v roku 1924. Najskôr hrával iba domáce turnaje, po niekoľkých úspechoch sa v roku 1929 po prvýkrát dostal na medzinárodný turnaj. V Rogoškej Slatine skončil na 2. mieste. V 30. rokoch rýchlo prenikol do svetovej špičky a dosiahol veľa turnajových úspechov. Istý čas bol pokladaný za 2. najlepšieho hráča sveta, po Alexandrovi Alechinovi.

Turnajové výsledky 
 Trenčianske Teplice 1930, 1. miesto
 Swinemünde 1930, 2. miesto
 Bled 1931, 4.-7. miesto
 Brno 1931, 1. miesto
 vianočný turnaj v Hastings
 1. miesto v rokoch 1931/32, 1932/33 a 1933/34 (pred Alechinom)
 1.-3. miesto v roku 1934/35 
 2. miesto v roku 1935/36
 4.-5. miesto v roku 1937/38 
 3 miesto vroku 1961/62
 Antverpy 1932, 1. miesto
 Sliač 1932, 1.-2. miesto
 Bern 1932, 2.-3. miesto
 Londýn 1932, 2. miesto
 Scheveningen 1933, 1. miesto
 zápas s Michailom Botvinnikom, Moskva/Petrohrad 1933, 6:6 (2:2, =8)
 Újpest 1934, 3.-4. miesto
 Zurich 1934, 2.-3. miesto
 Lázně Libverda 1934, 1. miesto
 Barcelona 1935, 1.-2. miesto
 Moskva 1935, 1.-2. miesto, 1936 3. miesto
 Poděbrady 1936, 1. miesto
 Margate 1936, 2. miesto, 1939, 2.-3. miesto
 Nottingham 1936, 7.-8. miesto
 Kemeri 1937, 1.-3. miesto, 1939, 1. miesto
 Pärnu 1937, 2.-4. miesto
 Semmering 1937, 5. miesto
V roku 1933 a 1937 sa stal majstrom Česko-Slovenska.

Superturnaj AVRO, ktorý sa hral v roku 1938 v Holandsku, sa Salomonovi Flohrovi nevydaril. Možno boli na príčine aj vtedajšie vážne politické udalosti v Európe (hralo sa tesne po jeho emigrácii z ČSR). Počas turnaja nevyhral ani jednu partiu a skončil na poslednom 8. mieste.

 Amsterdam 1939, 1.-3. miesto
 Baarn 1939, 1. miesto
 Moskva/Petrohrad 1939, 1. miesto
 Bournemouth 1939, 2.-3. miesto

V roku 1937 ho Medzinárodná šachová federácia navrhla za kandidáta na zápas o titul majstra sveta. Salomon Flohr začal rokovať s majstrom sveta Alechinom a dohodol sa s ním na podmienkach zápasu. Mal sa hrať v Otrokoviciach v roku 1939. Politické udalosti v rokoch 19381939 tieto plány zmarili.

Reprezentácia Česko-Slovenska 
V rokoch 19301937 Salomon Flohr reprezentoval Česko-Slovensko na Šachovej olympiáde. Hral vždy na 1. šachovnici.
 1930 Hamburg 14½/17
 1931 Praha 11/18
 1933 Folkestone 9/14
 1935 Varšava 13/17
 1937 Štokholm 12½/16
 Celkovo: +46, =28, -8.
 V roku 1933 skončila ČSR druhá, 1931 tretia, 1930, 1935 a 1937 piata.

Povojnové obdobie 
Hoci bol Salomon Flohr po skončení vojny ešte pomerne mladý, už nedosiahol také úspechy, ako pred vojnou. Podľa vlastných slov mu k lepším výsledkom chýbalo viac pracovitosti a bojovnosti. Hrával už oveľa menej a viac sa sústredil na novinársku prácu. Na 1. medzipásmovom turnaji MS v Saltsjöbadene skončil 6.-9. a postúpil do turnaja kandidátov, ktorý sa hral v roku 1950 v Budapešti. Skončil tam na 8.-10. mieste. Bolo to jediný raz, čo zasiahol do súťaží o titul MS. Reprezentoval ZSSR v niekoľkých medzištátnych zápasoch. Okrem toho počas celej svojej šachovej kariéry veľmi rád hrával Simultánky, v ktorých zohral okolo 30 000 partií.

Povojnové turnajové výsledky
 Groningen 1946, 6.-7. miesto
 Pärnu 1947 8. miesto
 Mariánské Lázně 1956, 3.-4. miesto
 Göteborg 1957/58, 2.-3. miesto
 Wageningen 1958, 2.-3. miesto
 Balatonfüred 1960, 6.-7. miesto
 Beverwijk 1960, 4. miesto
 Štokholm 1962, 2.-3. miesto
 Amsterdam 1963 2. miesto, 1966, 3. miesto
 Soči 1965, 6.-7. miesto
 Noordwijk 1965, 3. miesto
 Polanica-Zdrój 1967, 4.-6. miesto

Majstrovstvá ZSSR 
 1944 Moskva 2.(semifinále)
 1944 Moskva 4.
 1947 Petrohrad 7.-8.
 1948 Moskva 4.
 1949 Moskva 11.
 1950 Tartu 1.(semifinále)
 1950 Moskva 9.-10.
 1951 Ľvov 3.(semifinále)
 1951 Moskva 9.-10.
 1954 Kyjev 12.-13.
 1955 Moskva 13.-14.
 1960 Viľňus 9.(semifinále)

Majstrovstvá ZSSR družstiev hral v 1951 a 1962.

Majstrovstvá Moskvy:
 1945, 4. miesto
 1952, 5.-7. miesto
 1955, 2. miesto

Česko-slovenskí šachisti
Sovietski šachisti
Šachisti židovského pôvodu
Medzinárodní veľmajstri